EIROPAS KOMISIJA Briselē, 24.8.2016 COM(2016) 526 final KOMISIJAS ZIŅOJUMS EIROPAS PARLAMENTAM UN PADOMEI Uzņēmumu un mazo un vidējo uzņēmumu konkurētspējas programma

COSME 2014. gada uzraudzības ziņojums {SWD(2016) 274 final}

{SWD(2016) 277 final}



Satura rādītājs 1. Ievads 2. Budžeta izpilde 2014. gadā 2.1. Piekļuve finansējumam 2.2. Piekļuve tirgiem 2.3. Pamatnosacījumu un konkurētspējas uzlabošana 2.4. Uzņēmējdarbības un uzņēmējdarbības kultūras veicināšana 3. Atbalsta pasākumi 4. Administratīvie izdevumi 5. Ieguldījums klimata jautājumu integrēšanas mērķī 6. Secinājums



1. Ievads Uzņēmumu un mazo un vidējo uzņēmumu konkurētspējas programma (COSME) aptver ES darbības uzņēmumu konkurētspējas uzlabošanai, īpašu uzsvaru liekot uz mazajiem un vidējiem uzņēmumiem (MVU). Programmas pamatā ir Uzņēmējdarbības un inovāciju programma (EIP), kas 2007.–2013. gadā tika izstrādāta Konkurētspējas un inovāciju pamatprogrammas (CIP) ietvaros. COSME darbību mērķis ir optimizēt sinerģiju ar citām ES izdevumu programmām, it sevišķi Eiropas strukturālajiem un investīciju fondiem (turpmāk — ESI fondi) un programmu „Apvārsnis 2020”, kas ietver inovācijas darbības, kuras sākotnēji bija EIP darbības jomā. COSME nodrošina pievienoto vērtību, risinot transnacionālus jautājumus un tirgus nepilnības četrās svarīgākajās jomās, kas noteiktas juridiskajā pamatā: 1.MVU piekļuves finansējumam uzlabošana kapitāla un parādsaistību veidā (vismaz 60 % no pasaules budžeta līdzekļiem);

2.piekļuves tirgiem uzlabošana Savienībā un ārpus tās (21,5 %); 3.pamatnosacījumu uzņēmumiem uzlabošana un uzņēmumu, tostarp MVU, konkurētspējas uzlabošana (11 %); 4.uzņēmējdarbības un uzņēmējdarbības kultūras veicināšana (2,5 %). Papildus 28 ES dalībvalstīm COSME 2014. gadā piedalījās šādas trešās valstis: Islande, Melnkalne, Turcija, Moldova un Bijusī Dienvidslāvijas Maķedonijas Republika. Komisija ir atbildīga par COSME vispārējo īstenošanu. Pirmo mērķi īsteno, izmantojot Eiropas Investīciju fondam (EIF) uzticētos finansēšanas instrumentus. Savukārt 2., 3. un 4. mērķa darbību īstenošana lielā mērā ir deleģēta Mazo un vidējo uzņēmumu izpildaģentūrai (EASME). Konkrētām analīzes un salīdzinošās novērtēšanas darbībām ir paredzēta arī starptautisku organizāciju īstenota netieša pārvaldība. Šajā ziņojumā sniegts pārskats par COSME budžeta īstenošanu 2014. gadā saskaņā ar COSME regulas 15. pantu, ieskaitot atbalsta pasākumus un administratīvos izdevumus. Informācija par katra mērķa īstenošanu ir sniegta 1. pielikumā. Ziņojuma 2. pielikumā ietverts saraksts ar uzaicinājumu iesniegt priekšlikumus saņēmējiem.



2. Budžeta izpilde 2014. gadā COSME juridiskajā pamatā COSME septiņu gadu periodam (2014.–2020. gadam) ir norādīts kopējais orientējošais budžets 2,3 miljardu EUR. Budžets ir pieskaņots izdevumu ciklam ar saistībām, ko plānots pakāpeniski palielināt līdz pat pēdējam programmas gadam, proti, 2020. gadam. Paredzams, ka tas pats attieksies uz maksājumu apropriācijām, tikai 2014. gadā to līmenis būs zemāks, jo programmas ietvaros vēl ir jānosaka juridiskās saistības, kas vajadzīgas, lai veiktu maksājumus. COSME juridiskajā pamatā ir noteikts, ka programma jāīsteno, izmantojot gada darba programmu un atbalsta pasākumus. Budžets ietver arī administratīvās apropriācijas programmas pārvaldībai. COSME budžetu īsteno, balstoties uz budžeta pozīcijām ar apropriācijām, kas noteiktas attiecīgajā pārskatītajā finansēšanas lēmumā 2014. gadam. Pieskaitot trešo valstu iemaksas, iepriekšējā plānošanas perioda neizmantotās apropriācijas un dažādus pārvedumus, 2014. gadam pieejamais budžets bija šāds: a) budžeta pozīcija 02 01 04 01 administratīviem izdevumiem — 5 118 063 EUR; b) budžeta pozīcija 02 01 06 01 EASME darbībai — 6 667 313 EUR; c) budžeta pozīcija 02 02 01 visiem pārējiem darbības izdevumiem — 106 411 140 EUR; d) budžeta pozīcija 02 02 02 darbības izdevumiem, kas saistīti ar piekļuvi finansējumam — 140 787 114 EUR. Atbalsta pasākumu finansēšanas lēmumā ir paredzēts ieguldījums 7 151 722 EUR, kas ietverts Eiropas Savienības 2014. gada vispārējā budžeta pozīcijā 02 02 01.

Kopējais budžets, ieskaitot administratīvās apropriācijas, kas bija pieejams 2014. gada darba programmas 36 darbību īstenošanai, bija 258 983 630 EUR. 2014. gadā notika pāreja no Konkurētspējas un inovāciju pamatprogrammas (CIP) uz COSME, īstenošanu deleģējot jaunai izpildaģentūrai, atjaunojot vienu no programmas svarīgākajiem komponentiem, proti, Eiropas Biznesa atbalsta tīklu, un izveidojot divus jaunus finansēšanas instrumentus, proti, vienu parādsaistībām un vienu kapitālam. CIP (2007.–2013. gads) ietvēra šo divu instrumentu pārejas periodu, lai izvairītos no darbību pārtraukšanas. Izdevumu programmu uzticēšana ārpakalpojumu sniedzējiem notika saskaņā ar Komisijas paziņojumu par 2014.–2020. gada programmu pārvaldības deleģēšanu izpildaģentūrām . Ar Komisijas īstenošanas lēmumu 2013. gada 17. decembrī izveidoja Mazo un vidējo uzņēmumu izpildaģentūru (EASME) un 23. decembrī pieņēma deleģēšanas aktu . Iekšējā tirgus, rūpniecības, uzņēmējdarbības un MVU ģenerāldirektorāts (GROW ĢD) ir EASME atbildīgais ģenerāldirektorāts . EASME tika deleģēti vidēji 92 % COSME darbību, izņemot piekļuvi finansējumam. 2014. gads EASME bija sevišķi grūts. Aģentūrai bija jāpārvalda gandrīz 1100 miljonu EUR budžets (salīdzinājumā ar 586 miljoniem EUR 2013. gadā). Līdz gada beigām darbinieku skaits no 144 (2013. gadā) palielinājās līdz 300 pilnslodzes ekvivalentiem. Sākumā pieredzes trūkuma dēļ radās īstenošanas kavējumi. Rezultātā 78,8 miljoni EUR no 95,5 miljoniem EUR, kas bija deleģēti no COSME, tika pārnesti īstenošanai 2015. gadā. Aģentūra 2015. gadā novērsa kavējumus un 2014. gada darbībām, kas bija pārnestas uz 2015. gadu, sasniedza īstenošanas līmeni 98,3 % apmērā. Kopā saistības tika noslēgtas par 99,23 % no pieejamajiem 258 983 miljoniem EUR. Administratīvo izdevumu apmēra dēļ vidējais maksājumu īstenošanas līmenis bija 93,08 %, toties darbības pozīcijās tika panākta 100 % izpilde.



Tabula — COSME kopējais budžets, kas saistībām pieejams 2014. gadā Budžeta pozīcija 02 01 04 01 administratīviem izdevumiem Apstiprinātais budžets, kas pieejams pārvedumiem: 4 212 210 Citi ārēji piešķirtie ieņēmumi: 300 314 Trešo valstu iemaksas: 600 529 Kopējais saistībām pieejamais budžets: 5 118 063 Budžeta pozīcija 02 01 06 01 EASME darbībai Apstiprinātais budžets, kas pieejams pārvedumiem: 6 496 350

Citi ārēji piešķirtie ieņēmumi: 166 769 Trešo valstu iemaksas: 3984 Kopējais saistībām pieejamais budžets: 6 667 313 Budžeta pozīcija 02 02 01 visiem pārējiem darbības izdevumiem Apstiprinātais budžets, kas pieejams pārvedumiem: 102 709 687 Piešķirtie ieņēmumi, nepārnesot atlikušās apropriācijas: 3 619 285 Eiropas Brīvās tirdzniecības asociācijas (EBTA) iemaksa: 82 168 Kopējais saistībām pieejamais budžets: 106 411 140 Budžeta pozīcija 02 02 02 darbības izdevumiem, kas saistīti ar piekļuvi finansējumam Apstiprinātais budžets: 161 907 588 Pārcelšana uz EIF kapitāla palielinājumu: −21 250 000 Eiropas Brīvās tirdzniecības asociācijas (EBTA) iemaksa: 129 526

Kopējais saistībām pieejamais budžets: 140 787 114



Tabula — COSME budžeta izpilde 2014. gadā Saistības Maksājumi Budžeta pozīcija Pieejamais budžets Īstenotais budžets Īstenošana % Maksājumiem pieejamās apropriācijas Izpildītie maksājumi Izpilde % 02 02 02 Piekļuve finansējumam 140 787 114 140 787 114 100,00 % 74 244 830 74 244 830 100,00 % 02 02 01 Piekļuve tirgiem, uzņēmējdarbības vide un uzņēmējdarbība īsteno GROW ĢD 10 836 633 10 665 116 98,42 % 4 936 221 1 299 946 26,33 % deleģēts EASME 95 111 545 94 950 764 99,83 % 6 000 720 5 994 571 99,90 % deleģēts citiem ģenerāldirektorātiem 462,962 462,962 100,00 % 33,100 22,521 68,04 % kopējais budžets, par ko 2014. gadā noslēgtas saistības, ieskaitot pārnesumus budžeta pozīcijai 02 02 01 106 411 140 106 078 842 99,69 % 10 970 041 7 317 038 66,70 % Pārnests EASME darbības, kas pārnestas uz 2015. gadu 78 788 026 77 449 753 98,30 % Pārnests GROW ĢD darbības, kas pārnestas uz 2015. gadu 4 536 240 4 349 528 95,88 % Galīgā izpilde pēc pārnesto darbību īstenošanas 2015. gadā 106 411 140 104 553 857 98,25 % 10 970 641 7 317 638 66,70 % 02 01 04 01 Administratīvais budžets 5 118 063 5 017 946 98,04 % 5 118 063 2 103 647 41,10 % 02 01 06 01 EASME — administratīvais budžets 6 667 313 6 626 000 99,38 % 6 667 313 6 626 000 99,38 % Darbības budžets, par ko 2014. gadā noslēgtas saistības, ieskaitot pārnesumus 247 198 254 246 865 956 99,87 % 85 214 871 81 561 868 95,71 % Darbības budžets, par ko 2014. gadā noslēgtas saistības, pēc pārnesumu īstenošanas 2015. gadā 247 198 254 245 340 971 99,25 % COSME kopā Kopējais īstenotais budžets, ieskaitot administratīvos izdevumus, pēc pārnesumu izpildes 258 983 630 256 984 918 99,23 % 97 000 247 90 291 514 93,08 % 2.1. Finansējuma pieejamība COSME regulā ir noteikts, ka vismaz 60 % no kopējā budžeta (1,4 miljoni EUR) ir jāpiešķir finansēšanas instrumentiem 2014.–2020. gadam. Piekļuve finansējumam 2014. gadā veidoja 58 % (163,5 miljoni EUR) no COSME pieejamā finansējuma. Pēc 21,25 miljonu EUR pārvešanas EIF kapitāla palielināšanai, lai atvieglotu MVU piekļuvi finansējumam ar aizdevumu garantijas instrumentu (LGF) un Kapitāla mehānismu izaugsmei (EFG), bija pieejams budžets 140,8 miljonu EUR apmērā. Kopējais LGF piešķirtais budžets sasniedza 89,1 miljonu EUR, savukārt kopējais EFG piešķirtais budžets sasniedza 51,7 miljonus EUR. Deleģēšanas nolīgumu ar Eiropas Investīciju fondu parakstīja 2014. gada jūlijā. Pēc tam EIF publicēja divus nepārtrauktus uzaicinājumus izteikt ieinteresētību, lai izraudzītos finanšu starpniekus, kas savukārt izraudzīsies galīgos saņēmējus LGF vai EFG ietvaros saskaņā ar savu ierasto uzņēmējdarbības praksi, kā arī ņemot vērā LGF un EFG atbilstības kritērijus. Pirmie garantijas līgumi LGF ietvaros starp EIF un finanšu starpniekiem tika parakstīti 2014. beigās, un pirmos aizdevumus MVU piešķīra 2015. gada sākumā. Šie līgumi nodrošinās finansējumu tādiem MVU, kas pretējā gadījumā nevarētu to saņemt, jo tiek uzskatīti par paaugstināta riska uzņēmumiem vai to rīcībā nav pietiekama nodrošinājuma. Finansējuma līgumu sagatavošana EFG ietvaros ir sarežģītāka un aizņem daudz laika. Neraugoties uz to, ka EIF veica vairāku priekšlikumu pienācīgu pārbaudi, pirms 2014. gada beigām netika parakstīts neviens finansējuma līgums. MVU garantiju mehānisms (turpmāk — MVUG mehānisms), kas darbojās Konkurētspējas un inovāciju pamatprogrammas ietvaros un bija LGF priekštecis, 2014. gadā turpināja atbalstīt MVU. Vairāk nekā 56 000 MVU saņēma finansējumu vairāk nekā 3 miljardu EUR apmērā, ko atbalstīja MVUG mehānisms. Kopš MVUG mehānisma izveides tas ir atbalstījis finansējuma nodrošinājumu vairāk nekā 19 miljardu EUR apmērā, ko saņēmuši gandrīz 368 000 MVU. GIF (straujas izaugsmes un inovatīvu MVU mehānisms) turpināja MVU nodrošināt riska kapitālu, mobilizējot pamatkapitāla finansējumu vairāk nekā 288 miljonu EUR apmērā, lai atbalstītu 112 MVU. Kopš izveides GIF ir mobilizējis pamatkapitāla finansējumu vairāk nekā 3 miljardu EUR apmērā, atbalstot aptuveni 450 MVU. Šis skaits turpinās pieaugt vairākus gadus, jo daudzi no fondiem joprojām ir 5 gadu ieguldījumu perioda agrīnajā posmā. Pienākot 2015. gada beigām, LGF ietvaros vairāk nekā 51 000 MVU bija saņēmuši finansējumu gandrīz 1300 miljonu EUR apmērā, ko daļēji nodrošināja arī COSME LGF pilnveide, pateicoties uzlabotai riska uzņemšanās spējai, kuru nodrošināja Eiropas Stratēģisko investīciju fonds (ESIF), kas bija pieejams, sākot no 2015. gada jūlija. Īstenošana pārspēja prognozes un apliecināja augsto pieprasījumu tirgū pēc finansējuma riskantākiem MVU, it sevišķi jaunuzņēmumiem un maziem uzņēmumiem. Tika paredzēti papildu pasākumi, lai sekmētu šos divus COSME finansēšanas instrumentus un turpinātu veicināt MVU piekļuvi finansējumam, kā arī lai apkopotu lietderīgus faktus un datus uzraudzības vajadzībām un politikas veidošanai par piekļuvi finansējumam. Budžets, par ko 2014. gadā bija noslēgtas saistības papildu pasākumiem, sasniedz 1 241 252 EUR. 2.2. Piekļuve tirgiem COSME regulā ir noteikts, ka orientējoši 21,5 % no kopējā budžeta ir jāparedz tirgu pieejamības atvieglošanai.

MVU internacionalizācijai 2014. gadā atvēlēja 61,5 miljonus EUR, kas bija 24 % no 2014. gada finansējuma. COSME sniedz atbalstu Eiropas uzņēmumiem un it sevišķi MVU, lai tiem palīdzētu izmantot vienoto tirgu, veidojot uzņēmējdarbības saiknes ārpus savas valsts, un sākt eksportēt ārpus Eiropas. Eiropas Biznesa atbalsta tīkls sniedz atbalstu MVU vietējā līmenī, jo tam ir vairāk nekā 600 biroju ES un ārpus tās. Tīkls palīdz MVU atrast starptautiskus sadarbības, tehnoloģiju un izpētes partnerus ES un citās iesaistītajās valstīs. Pateicoties mērķtiecīgiem konsultāciju pakalpojumiem, tīkls sekmē MVU līdzdalību tādās ES finansējuma programmās kā „Apvārsnis 2020” un Eiropas strukturālie un investīciju fondi. Aptuveni 450 000 MVU 2015. gadā ar Eiropas Biznesa atbalsta tīkla starpniecību visos ES reģionos saņēma pakalpojumus, proti, gan informāciju par ES tiesību aktiem un programmām, gan specializētas konsultācijas (piemēram, par intelektuālā īpašuma tiesībām un resursu efektivitāti), gan arī piedalījās partneru meklēšanas pasākumos. Lai atjaunotu tīkla biedru statusu un parakstītu partnerattiecību pamatnolīgumus ar konsorcijiem, kas atbildīgi par vietējiem kontaktpunktiem, 2014. gadā tika publicēti divi uzaicinājumi iesniegt priekšlikumus. Partnerattiecību pamatnolīgumu un sekojošo konkrēto līgumu parakstīšana par diviem pirmajiem darbību gadiem aizkavējās un dažos gadījumos turpinājās līdz 2015. gada jūnijam. Tomēr lielākajai daļai partneru, kas guva sekmīgus rezultātus pirmajā uzaicinājumā iesniegt priekšlikumus, Eiropas Biznesa atbalsta tīkls savas darbības sāka 2015. gada 1. janvārī. No minētā datuma Komisija sāka ieguldīt viņu attiecināmajās izmaksās. Eiropas Biznesa atbalsta tīkla darbības 2014. gadā finansēja CIP 2013. gada darba programma, lai nodrošinātu darbības turpinājum, savukārt COSME 2014. gada darba programma nodrošināja līdzfinansējumu 2015. gada darbībām (budžets 49,5 miljonu EUR apmērā). COSME arī finansēja vairākas darbības, tostarp palīdzības dienestus intelektuālā īpašuma tiesību (IĪT) jautājumos MVU, lai atbalstītu MVU internacionalizāciju trešās valstīs. Šie palīdzības dienesti piedāvāja konsultācijas un atbalstu Eiropas MVU, kas saskārās ar IĪT sarežģījumiem Ķīnā, kā arī Dienvidaustrumu Āzijas valstu asociācijas (ASEAN) un Dienvidu konusa kopējā tirgus (MERCOSUR) dalībvalstīs vai saistībā ar šīm valstīm, un to budžets bija 7,2 miljoni EUR. ES un Japānas Rūpniecības sadarbības centrs (2,6 miljoni EUR) cita starpā sekmēja MVU piekļuvi Japānas tirgum. 2.3. Pamatnosacījumu un konkurētspējas uzlabošana COSME regulā ir noteikts, ka orientējoši 11 % no kopējā budžeta ir jāparedz pamatnosacījumu un konkurētspējas uzlabošanai. Šim mērķim 2014. gadā tika novirzīti 24,3 miljoni EUR no darba programmas un 5,8 miljoni EUR no atbalsta pasākumiem, kopā veidojot 11,7 % no finansējuma. COSME finansēja darbības, kas vērstas uz administratīvā sloga samazināšanu, atbalstot lietpratīgu un MVU labvēlīgu regulējumu, nostiprinot dalībvalstu rūpniecības politikas virzienu koordināciju un nostiprinot principa „vispirms domāt par mazajiem uzņēmumiem” izmantošanu. COSME arī veicināja resursu efektīvu izmantošanu, ilgtspēju un korporatīvo sociālo atbildību. Tāpat tika īstenotas darbības ar mērķi uzlabot stratēģiski svarīgu Eiropas ekonomikas nozaru konkurētspēju. Saistībā ar pamatnosacījumu uzlabošanu MVU tika īstenotas šādas darbības: augsta līmeņa grupa ar administratīvo slogu saistītiem jautājumiem — 0,4 miljoni EUR; Eiropas Mazās uzņēmējdarbības akta „Small Business Act” (SBA), arī MVU asamblejas, MVU sūtņu tīkla sanāksmju un Eiropas uzņēmējdarbības veicināšanas balvas, pārraudzība un uzraudzība — 1,8 miljoni EUR; Eiropas Mazās uzņēmējdarbības akta „Small Business Act” īstenošana, kā arī informatīvi instrumenti, tostarp mazās uzņēmējdarbības portāls un rokasgrāmatu publicēšana par struktūrfondu atbalstu MVU politikai — 1,3 miljoni EUR; MVU darbības pārskats — 0,9 miljoni EUR; MVU instruments resursu efektivitātes pašnovērtējumam — 0,5 miljoni EUR; ieinteresēto personu foruma korporatīvās sociālās atbildības jautājumos organizēšana — 0,25 miljoni EUR. Saistībā ar atbalstu ES uzņēmumu konkurētspējai, ieskaitot atbalstu rūpniecības nozarēm, tika īstenotas šādas darbības:

Eiropas tūrisma konkurētspējas un ilgtspējas uzlabošana — 8,7 miljoni EUR; puduru starptautiskošanas programma MVU — 5,65 miljoni EUR (kas apvieno 4,15 miljonus EUR no 2014. gada un 1,5 miljonus EUR no 2015. gada budžeta); e-prasmes konkurētspējai un inovācijai — 2,5 miljoni EUR; puduru izcilības programma — 1,5 miljoni EUR; rīcības plāna „Celtniecība 2020” īstenošana — 1 miljons EUR; Eiropas svarīgu pamattehnoloģiju (KET) stratēģijas veicināšana un atbalstīšana — 0,550 miljoni EUR; līdzdalība starptautiskās kaučuka, niķeļa, vara, svina un cinka pētījumu grupās — 0,2 miljoni EUR. rīcības plāna „Efektīvāka aizsardzības nozare drošākai Eiropai” īstenošana — 0,2 miljoni EUR. uzraudzība attiecībā uz to, kā tiek īstenoti labas prakses principi vertikālās attiecībās pārtikas piegādes ķēdes ietvaros — 0,2 miljoni EUR. labas prakses apmaiņa Eiropas konkurētspējas atbalstīšanai — 0,2 miljoni EUR. Organizējot 7 plenārsēdes un 12 apmeklējumus dalībvalstīs, publicējot ziņojumu, kā arī sarīkojot noslēguma konferenci, kas nodrošināja pamatu ES Normatīvās atbilstības un izpildes programmas (REFIT) platformas izveidei, augsta līmeņa grupa administratīvās slodzes jautājumos sekmēja labas prakses apmaiņu un palīdzēja uzraudzīt rīcības programmu administratīvās slodzes mazināšanai uzņēmumiem. MVU darbības pārskats nodrošināja vispārēju informāciju par Eiropas MVU un detalizētu informāciju par Eiropas Mazās uzņēmējdarbības akta (Small Business Act) īstenošanu dalībvalstīs un konkrētās trešās valstīs. Informāciju par konkrētām dalībvalstīm izmantoja Eiropas pusgada ietvaros sagatavotajos konkrētai valstij adresētajos ieteikumos. MVU sūtņu tīkls, ikgadējā MVU asambleja un Eiropas MVU nedēļa nodrošināja forumus informētības vairošanai un labas prakses apmaiņai visās Eiropas Mazās uzņēmējdarbības jomās. Jāpiemin arī, ka 2015. gada 12. jūnijā Euronews televīzijas kanālā sākās „Business Planet” 4. sezona. Kampaņa „E-prasmes nodarbinātībai” norisinājās 30 valstīs, tajā iesaistījās 384 organizācijas un vairāk nekā 300 000 dalībnieki, un kampaņa ietekmēja ap 115 miljonu cilvēku. Iniciatīvā „Puduru starptautiskošana” tika atbalstīta 15 līdzfinansētu Eiropas stratēģisko pudurpartnerību izveide; starptautiskošanā iesaistījās 88 puduru organizācijas 21 ES valstī, un iniciatīva ietekmēja vairāk nekā 10 000 MVU visā Eiropā. 2.4. Uzņēmējdarbības un uzņēmējdarbības kultūras veicināšana COSME regulā ir noteikts, ka orientējoši 2,5 % no kopējā budžeta ir jāparedz uzņēmējdarbības un uzņēmējdarbības kultūras veicināšanai. Uzņēmējdarbības veicināšanai 2014. gadā tika piešķirts budžets 12,9 miljonu EUR apmērā, it sevišķi mobilitātes shēmai „Erasmus jaunajiem uzņēmējiem”, veidojot 5 % no COSME kopējā finansējuma. „Erasmus jaunajiem uzņēmējiem” uzaicinājumā iesniegt priekšlikumus pieņēma pārāk daudz pieteikumu, tādēļ shēma saņēma 1 miljona EUR papildfinansējumu no budžeta pārpalikumiem pēc iepriekšējām darbībām. Līdz šim ir reģistrēti gandrīz 12 000 uzņēmēju profili, un 3900 gadījumos ir atrasti partneri, iesaistot 7700 uzņēmēju. Apsekojums rāda, ka vairāk nekā trešdaļa iesaistīto topošo uzņēmēju ir sākuši reālu uzņēmējdarbību. Turklāt COSME atbalstīja labākās prakses apmaiņu, lai ES veicinātu uz uzņēmējdarbību orientētu izglītību. Īpašs atbalsts tika sniegts tīmekļa uzņēmējiem. Dažas no darbībām bija paredzētas konkrētām grupām, piemēram, jauniešiem, sievietēm vai vecākiem uzņēmējiem, nodrošinot darbaudzināšanu un citus pielāgotus pasākumus, lai sekmētu uzņēmējdarbību šajās grupās.

Tika finansētas šādas darbības: „Erasmus jaunajiem uzņēmējiem” — 7,3 miljoni EUR; digitālās uzņēmējdarbības uzraudzība — 2,6 miljoni EUR; sieviešu uzņēmējdarbības tiešsaistes e-platforma — 1,05 miljoni EUR; vecāku cilvēku uzņēmējdarbības labākās prakses apmaiņa — 0,4 miljoni EUR; atbalsts uzņēmējdarbības politikas īstenošanai — 0,6 miljoni EUR; uz uzņēmējdarbību orientēta izglītība (Eiropas mēroga uzņēmējdarbības mācību iniciatīva) — 0,35 miljoni EUR; sociālās ekonomikas veicināšana Eiropā — 0,1 miljons EUR; citas darbības atbalsta pasākumu ietvaros — 0,5 miljoni EUR. Konferencē par otro iespēju godprātīgiem, bet neveiksmi cietušiem uzņēmējiem piedalījās 280 pārstāvji no valstu un reģionu pārvaldes iestādēm un ieinteresētās personas. Pēc tam 2016. gadā tika organizēta otra konference. Tā deva iespēju 2016. gadā izveidot Eiropas agrīnās brīdināšanas un konsultāciju pakalpojumu tīklu otras iespējas nodrošināšanai. Digitālās uzņēmējdarbības uzraudzība ļauj novērtēt valstu un nozaru progresu, izdodot konkrētus ieteikumus. Rezultātu pārskatu 2016. gadā saņēma pavisam 9 nozares. 3. Atbalsta pasākumi Atbalsta pasākumos analizē strukturālos un mikroekonomiskos faktorus, kas ietekmē atsevišķu nozaru konkurētspēju, kā arī konkurētspēju un starpnozaru jautājumus kopumā. Analīzes mērķis ir uzlabot zināšanas par Eiropas rūpniecības konkurētspējas virzošajiem un kavējošajiem spēkiem. Atbalsta pasākumus arī izmanto, lai novērtētu jaunu tiesību aktu ietekmi un noteiktu jomas, kurās esošie tiesību akti būtu jāvienkāršo. Atbalsta pasākumus veido divu veidu darbības: 1) pētījumi un ietekmes novērtējumi, 2) konferences, sanāksmes un informācijas izplatīšanas darbības. Atbalsta pasākumi nodrošināja finansējumu Komisijas gada ziņojumam par Eiropas rūpniecības konkurētspēju, ko izmanto Eiropas pusgada procesā. Citos pētījumos tika analizēti ar nozarēm saistīti Eiropas rūpniecības (arī celtniecības, pārtikas un ķīmisko vielu nozaru) konkurētspējas aspekti. Tika veikta ietekmes novērtēšana un kumulatīvās ietekmes novērtēšana, vērtējot arī klimata pārmaiņu, enerģētikas un vides politikas virzienus un ES nozares, kas balstās uz mežsaimniecību. Tika organizētas konferences, semināri un ekspertu sanāksmes ar dažādu ieinteresēto personu (tostarp valstu iestāžu, nozaru un patērētāju organizāciju, MVU pārstāvju, nevalstisko organizāciju) līdzdalību, lai apspriestu problēmas, ar ko saskaras dažādas rūpniecības nozares. Īpaša uzmanība tika veltīta ieteikumiem, kā labāk nodrošināt MVU vajadzības un kā turpināt veicināt konkurētspēju. Turklāt tika īstenotas informatīvas darbības saistībā ar COSME mērķiem. Atbalsta pasākumiem piešķirtais kopējais budžets 2014. gadā sasniedza 7 miljonus EUR, tādējādi tika panākta 2014. gadam piešķirtā budžeta 100 % izpilde. 4. Administratīvie izdevumi COSME regulas budžets paredz apropriācijas izdevumiem, kas saistīti ar sagatavošanas, uzraudzības, kontroles, revīzijas un izvērtēšanas darbībām, kuras vajadzīgas COSME pārvaldībai un tās mērķu sasniegšanai. Minētie izdevumi nepārsniedz 5 % no finansējuma vērtības. GROW ĢD administratīvie izdevumi bija 5 017 946 EUR, kas ir mazāk nekā 2 % no kopējās piešķirtās summas. MVU izpildaģentūras darbībai izmantotais budžets bija 6 626 000 EUR, kas ir 2,6 % no kopējā piešķirtā budžeta. Visi administratīvie izdevumi veidoja 4,6 % no 2014. gada finansējuma.